《舆议卷为桐城张大尹作》
明代·钟芳

有客出自齐鲁区，铿金戛玉风骨殊。分符桐邑几何许，坐令漓薄还醇醹。

嘘吸变化若有助，黄童白叟交欢呼。共言使君仁，如决巨浸来五湖，使我污浊尽洗枯槁苏。

鸺鶅无声原壑静，村南村北不烦敲扑输官租。欲凭秋水问颜色，寒光湛湛悬冰壶。

吁嗟，安得如公数百辈，分置列辟翊我烈祖万世丕丕图。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。